Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου περί έγκρισης των τροποποιήσεων του καταστατικού της κοινής επιχειρήσεως Joint European Torus (JET)»

(98/C 214/15)

Στις 27 Μαρτίου 1998, και σύμφωνα με άρθρο 198 της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα ενέργειας, πυρηνικών θεμάτων και έρευνας, στο οποίο ανατέθηκε η προετοιμασία των σχετικών εργασιών της ΟΚΕ, επεξεργάσθηκε τη γνωμοδότησή του στις 7 Απριλίου 1998 με βάση εισηγητική έκθεση του κ. Beale.

Κατά την 354η σύνοδο ολομέλειας της 29ης και 30ής Απριλίου 1998 (συνεδρίαση της 29ης Απριλίου 1998), η Οικονομική και Κοινωνική Επιτροπή υιοθέτησε με 122 ψήφους υπέρ, 0 κατά και 3 αποχές την ακόλουθη γνωμοδότηση.

1. Οι προτεινόμενες τροποποιήσεις έχουν ως εξής:

(i)

Το Forschungszentrum (κέντρο ερευνών) Karlsruhe (FZK, Ομοσπονδιακή Δημοκρατία της Γερμανίας) θα αντικαταστήσει το Forschungszentrum Jόlich GmbH (KFA, Ομοσπονδιακή Δημοκρατία της Γερμανίας) ως μέλος της κοινής επιχείρησης JET.

(ii) Το Dublin City University θα εκπροσωπήσει την Ιρλανδία ως μέλος της κοινής επιχείρησης JET.

(iii) Η Φsterreichische Akademie der Wissenschaften (ΦAW) θα εκπροσωπήσει την Αυστρία ως μέλος της κοινής επιχείρησης JET.

(iv) To Instituto de Cooperaηγo Cientνfica e Tecnolσgica θα αντικαταστήσει τη Junta Nacional de Investigaηγo Cientνfica e Tecnolσgica (JNICT) ως μέλος της κοινής επιχείρησης.

(v)

Το Συμβούλιο του JET ενέκρινε μία περαιτέρω τροποποίηση του καταστατικού, την οποία καθιστά απαραίτητη η θέσπιση του νέου νόμου για τις εταιρείες του ΗΒ του 1985 και του 1989 (Companies Act).

(vi) Αποδοχή ορισμένων άλλων τροποποιήσεων όσον αφορά την εφαρμογή του καταστατικού του JET ύστερα από την απόφαση που εξέδωσε το Πρωτοδικείο σε σχέση με τις συνεκδικασθείσες υποθέσεις T-177/94 και T-377/94.

2. Οι τροποποιήσεις για τις οποίες γίνεται λόγος στα σημεία (i), (ii), (iii), (iv) και (v) έχουν διοικητικό χαρακτήρα και η ΟΚΕ τις υποστηρίζει.

3. Όσον αφορά την τροποποίηση που αναφέρεται στο σημείο (vi), η Επιτροπή εκπόνησε μια πρόταση απόφασης του Συμβουλίου, λαμβάνοντας υπόψη την απόφαση που εξέδωσε το Πρωτοδικείο στις 12 Δεκεμβρίου 1996.

3.1. Η εν λόγω τροποποίηση δεν θα επιβαρύνει περαιτέρω τον κοινοτικό προϋπολογισμό.

4. Η τροποποίηση των άρθρων 4 και 8 του καταστατικού του JET αποσκοπεί στην αντικατάσταση των διατάξεων σχετικά με τη σύνθεση της ομάδας του σχεδίου από ένα νέο ομοιόμορφο σύστημα απόσπασης του προσωπικού των μελών της κοινής επιχείρησης που έχουν συνάψει συμβάσεις σύνδεσης με την ΕΥΡΑΤΟΜ ή συμβάσεις ορισμένου χρόνου στο πλαίσιο του προγράμματος σύντηξης της ΕΥΡΑΤΟΜ σε κράτη μέλη με τα οποία δεν υφίσταται συμφωνία σύνδεσης.

4.1. Οι συμπληρωματικές διατάξεις εκτέλεσης («Supplementary Rules concerning the Assignment and Management of the Staff of the JET Joint Undertaking») θα πρέπει επίσης να τροποποιηθούν, προκειμένου να ευθυγραμμισθούν με τις τροποποιήσεις που προτείνονται για το άρθρο 8 του καταστατικού του JET.

5. Τα σημεία που θα χρειασθεί να τροποποιηθούν εξετάζονται στο παράρτημα της σχετικής πρότασης. Πρόκειται για τα σημεία «1.3» - «4.1.1» - «4.1.2» - «4.2.2 (δ)» - «8.1» - «8.3» - «8.4» - «8.5» - «8.7» και «22.2». Τα σημεία «8.8» και «8.9» διαγράφονται.

5.1. Στόχος της τροποποίησης που αναφέρεται στο σημείο (vi) είναι να καλυφθούν οι ελλείψεις που διαπίστωσε το Πρωτοδικείο όσον αφορά τη νομιμότητα των άρθρων 8.4 και 8.5 «στο μέτρο που (τα άρθρα αυτά) καθιερώνουν ή συμβάλλουν στη διατήρηση διαφορετικής μεταχειρίσεως μη δικαιολογούμενης αντικειμενικώς ..., μεταξύ δύο κατηγοριών υπαλλήλων του JET, ανάλογα με την οργάνωση-μέλος που διαθέτει τον οικείο υπάλληλο στην κοινή επιχείρηση.»

5.2. Στο άρθρο 8.4, στόχος είναι η καθιέρωση ενός ομοιόμορφου συστήματος απόσπασης στην κοινή επιχείρηση προσωπικού το οποίο διαθέτουν η UKAEA ή άλλα μέλη της κοινής επιχείρησης εκτός από την Επιτροπή.

6. Το μνημόνιο συνεννόησης Goedmakers-Ruberti του Μαΐου 1994 προβλέπει την καταβολή 2 εκατομμυρίων Ecu σε επιλέξιμα μέλη του προσωπικού της UKAEA που έχουν διατεθεί στην κοινή επιχείρηση JET, για την ικανοποίηση του αιτήματος που υπέβαλαν ορισμένα από τα μέλη αυτά στο Ευρωπαϊκό Κοινοβούλιο, το Φεβρουάριο του 1990. Το εν λόγω ποσό χορηγήθηκε σε επιλέξιμα μέλη του προσωπικού της UKAEA το Δεκέμβριο του 1994.

7. Η πρώτη φάση των διαπραγματεύσεων που πραγματοποίησε το Συμβούλιο του JET ύστερα από την απόφαση που εξέδωσε το Πρωτοδικείο ολοκληρώθηκε τον Ιούλιο του 1997 με την απόρριψη της πρότασης του διαπραγματευτή. Το «σχέδιο πρότασης για μια εξώδικη διευθέτηση ως πλήρη και τελική λύση της διαφοράς όσον αφορά την ομάδα προσωπικού για το JET και την UKAEA που αποτελεί αντικείμενο των συνεκδικασθεισών υποθέσεων T-177/94 και T-377/94» του Νοεμβρίου 1997, το οποίο προετοίμασε ο κ. Waidelich (βουλευτής του Ευρωπαϊκού Κοινοβουλίου), απορρίφθηκε επίσης.

8. Η υπαγωγή 213 μελών του προσωπικού της UKAEA στο καθεστώς των προσωρινών υπαλλήλων της ΕΥΡΑΤΟΜ θα έχει ως αποτέλεσμα το διπλασιασμό σχεδόν των υφιστάμενων θέσεων για το πρόγραμμα σύντηξης και μια σημαντική αύξηση των δημοσιονομικών δαπανών της οποίας το ύψος είναι δύσκολο να προσδιορισθεί.

9. Η κοινή επιχείρηση JET συγκροτήθηκε για περίοδο που εκπνέει στις 31 Δεκεμβρίου 1999 και θα θέσει τέρμα στις εργασίες της μετά τη λήξη της νόμιμης εντολής της.

10. Ενόψει των ανωτέρω, η Οικονομική και Κοινωνική Επιτροπή εκτιμά ότι η πρόταση της Επιτροπής αντανακλά τους στόχους της συμμόρφωσης με τις αποφάσεις του Πρωτοδικείου και της διευθέτησης των προβλημάτων σχετικά με το προσωπικό και των αρνητικών συνεπειών τους για την αποτελεσματική λειτουργία του προγράμματος JET.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS